Source: http://ingatlanjog.hu/archivum/2019/5
Timestamp: 2019-07-22 11:40:34
Document Index: 32543540

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Ildikó 48677 számú kérdése
Üdvözlöm,az a gondom,hogy apukám után örököltünk egy házat még 23 évvel ezelőtt hárman vagyunk a félházra örökösök,én az öcsém meg a féltestvérem.A féltestvérem anyukájának haszonélvezete volt az egész házra,a fele meg az ő tulajdona,idén januárba meghalt a féltestvérem édesanyja.Szeretném megtudni hogy érvényesíthetem a jogaimat,mert a féltestvérem hallani se akar arról ,hogy kifizessen,se a ház eladásáról,a ház mindössze 28 nm-es tehát természetbe se lehet megosztani,a kérdésem milyen jogi segítséget kérhetnék hogy valami módon megkapjam a nekem járó örökségemet.Megtisztelő válaszát előre is megköszönöm.
Javaslom, hogy az ingatlanjog.hu honlap közös tulajdonról szóló archívum rovatában olvassa el az ebben a témában írt korábbi kérdéseket és válaszokat.
Nagyszámú tájékoztatást fog találni, Ön is ezen a vonalon indulhat el.
A lényeg pedig, hogy a féltestvér vonakodása ellenére a közös tulajdon megszüntetése kezdeményezhető és akár peres úton is kikényszeríthető.
Amennyiben további kérdések merülnek fel, úgy Irodánkat az alábbi módok valamelyikén érheti el:
Tímea 48668 számú kérdése
Az édesanyámmal osztatlan közös tulajdonú házunk van, amit 70/30 százalékos arányban vásároltunk meg, az ingatlanhoz tartozó üzlethelyiséggel együtt. Az a kérdésem, hogy jogos e az ő részéről, hogy kisajátította az ingatlan bejáratát, zárat cserélt a kapun, így én csak a hátsó kocsibejárón át tudok közlekedni, valamint kisajátította az üzlethelységet is, amit lakattal lezárt.
A másik probléma, hogy egy szobát az ő részéből évekkel ezelőtt átengedett a lányomnak, így én oda felípétettem egy cserépkályhát, ami az én kéményemre csatlakozik, és a kémény tisztítónyílása is ebben a szobában lett kialakítva. Most azonban visszaköveteli ezt a szobát is.
Jogi segítségre lenne szükségem, mert úgy érzem mindez jogtalan, és nem tzdom hogyan védhetném meg magam és a lányomat. Előre is köszönöm a segítséget!
Semmi nem jogos, amit egyik vagy másik tulajdonos a birtoklás és/vagy használat körében tesz a másik ellenében, tekintve, hogy a közös tulajdonosok ezen jogukkal közösen jogosultak élni.
FP1126 48663 számú kérdése
Tisztelt Ügyvéd(nő)
Osztatlan közöstulajdon fele a miénk a feleségemmel, a másik fele pedig egy mási házaspáré. Az ingatlan egy kerítéssel teljesen elválasztott, két különálló házzal. A CSOK igénybevételéhez szükségünk van használati megállapodásra. A szomszédok közben külföldre költöztek nem ismerjük a címüket csak az országot. Ilyenkor hogyan tudnánk őket hivatalosan megkeresni a problémával? A másik és nagyobbik probléma, hogy mivel nem túl jó a viszonyunk, lehet, hogy nem is akarják majd aláírni amíg nem érdekük nekik is. Próbáltuk külön ingatlanná válni de az önkormányzat nem ad rá engedélyt, mert az ingatlanok túl kis alapterülettel rendelkeznének és ez a helyi jogszabályba ütközik. Ezt esetleg a bíróság felülbírálhatja? Ha emiatt nem tudom igénybe venni a CSOK-ot, a bíróság kötelezheti őket aláírásra ? Válaszukat előre is köszönöm.
Kedves FP1126!
A használatmegosztási megállapodás mindkét félnek - azaz minden tulajdonostársnak - előnyös lenne, mert a Ptk. által szabályozott közös tulajdont a használat vonatkozásában még szabályozottabbá teszi, ami egyrészt a további közös tulajdonlás során, de akár még az ingatlan forgalmi értékében is megmutatkozhat.
A külföldön való felkutatásban nem tudok érdemi segítséget nyújtani, elsőként az ingatlan-nyilvántartásban szereplő címükre küldenék postai küldeményt, bízva abban, hogy intézkedtek az ilyen küldemények átvételéről.
A használat rendezése - amennyiben ebben nem partnerek - elképzelhető bírósági úton is, egy per "szokásos" idő-, energia- és költségigényével, tehát ezt érdemes lenne elkerülni, talán az első bekezdésben írtak meggyőzhetik őket.
Kinga 48646 számú kérdése
Van egy ingatlan, ami már nagyon régóta üresen áll, mert a tulajdonosok nem tudnak megegyezni.
1. személy : 1/2 rész
2. személy : 1/4 rész
3. személy : 1/4 rész
Az 1. és 2. tulajdonos szeretné megvenni a 3. tulajdonostól az ingatlant.
- szóbeli ajánlat (nem fogadta el)
- 3. tulajdonos is hívott értékbecslőt
- írásbeli ajánlat (nem fogadta el)
Sajnos azért az 1/4 részért többet kér, mint a jelenlegi piaci árnak a duplája, ami természetesen nem jogos.
2 független értékbecslő is kint volt, egyik a 3. tulajdonos jelenlétében is. Mind a 2 értékbecslő hasonló összeget állapított meg.
Mit lehetne tenni, hogy az első 2 tulajdonos megvehesse a 3. tulajdonostól az ingatlan 1/4 részét reális áron?
(Az első 2 tulajdonos fizet minden fenntartási költséget, közműveket, biztosítást a háznál, karban tartja, füvet nyír...
a 3. tulajdonos nem fizet semmit, tehát úgy gondolom igazság szerint még ennyi sem járna neki, ennek ellenére fel lett ajánlva a reális ár azért az 1/4 részért.)
A közös tulajdon megszüntetésének - azaz a kérdésben leírt tervüknek - két lehetséges platformja van. 1. A tulajdonostársa megegyeznek a megszüntetésben, annak módozatában, a fizetendő összegekben és egyéb feltételekben és mindezt egy ügyvéd által szerkesztett és ellenjegyzett okiratba foglalják, teljesítik és ezzel megszüntetik a közös tulajdont. A jelek szerint ennek itt akadálya az egyik tulajdonostárs magatartása, amelynek megváltoztatására azonban csak üzleti alapon van lehetőségük. 2. A másik megoldási lehetőség a közös tulajdon megszüntetése iránti per. Ekkor egy bírósági eljárás keretében - és a perben kirendelt szakértő által megállapított értéken - szűnik meg a közös tulajdon.
Nyilván riasztónak hangozhat a per lehetősége annak idő- és költségigénye miatt is, de azt a tapasztalatainkra hagyatkozva el tudom mondani, hogy sokszor a per felemlegetése és/vagy megindítása rábírja a vonakodó tulajdonostársat a korábbi magatartása megváltoztatására, és az ilyen perek egy része egyezséggel tud zárulni, ami mind időben, mind költségekben kedvezőbb eredményt vonz magával.
A perben sor kerülhet a ráfordítások elszámolására is.
Amennyiben további kérdései merülnek fel, vagy a per részletei is érdeklik, úgy kérem, hogy keresse az irodánkat az alábbi elérhetőségek valamelyikén!
Melinda 48619 számú kérdése
Tisztelt Ügyvédi Iroda! Egy társasházi lakásban 4-en vagyunk tulajdonostársak édesanyámmal és két testvéremmel. Édesanyánk meghalt március közepén. Más jelentősebb dolgot nem öröklünk, csak egy szőlőbirtokot, ami egyikünknek sem kell és némi banki és NAV-os tartozást a műveletlen szőlőbirtok miatt, amit Anyukánk nem akart eladni. Édesanyánk kisnyugdíjas volt, évtizedekig én segítettem anyagilag, ahogy tudtam. A hagyatéki ügyintézőnek minden rendelkezésére áll tudomásom szerint, de a hagyatéki tárgyalás hónapok múlva lesz. Ketten biztos hogy mindenképpen minél gyorsabban és jó áron szeretnénk eladni a lakást, a harmadik testvér viszont húzná halasztaná a dogot. Nem tettszik neki, hogy mindent megteszek a gyors eladás érekében: takarítás, fotók, hirdetés az interneten és a környező házakban. Ő nem csinál semmit, mert nem ér rá...Ajánlatot nem tett a vásárlásra, pénze valószínűleg nincs rá. Gyermeke örökölt lakásában él, nem az eladni kívánt lakásban. Van lakástakarékja neki és a gyermekének is, van jó állása, nyaralni járnak, tehát nem egy hajléktalan, hanem egy rendesen dolgozó, normális életet élő emberről van szó. Nem nyilatkozik arról, hogy megkívánja-e venni a lakást. Tudom, hogy elővásárlási joga van a tulajdonostársaknak. A lakást meghirdettem. Vonakodó testvérem szerint várni kell a hagyatéki végzésre. A postaládakulcsot eltette. Nem tudom, mit fizet be, mit nem a rezsiből. Nem jutok hozzá a fizetnivaló csekkekhez. Még szerencse, hogy Anyukánk mindegyikünknek adott kulcsot a lakáshoz. Félek, hogy tartozásunk lesz és a végén elárverezik majd a közös lakást. Fizetem a közös költséget és megrendeltem az Energetikai Tanúsítványt. Szerintem viszont vehetnénk át foglalót és köthetnénk előszerződést az eladásra, elvégre 1/4 része már most is van mindegyikünknek. Miről tárgyalhatok egyedül az érdeklődő vevőjelöltekkel? Foglalót fogadhatok-e el, esetleg valamilyen kikötéssel? Hogyan képviselhetem a tárgyaláskor az együttműködő testvéremet? Mit tegyek, hogy a vonakodó testvérem elővásárlási szándéka jogilag tisztázódjon? Mennyi ideig kell várni a tisztázódásra? Küldhetek neki a teljes ingatlan megvételére vonatkozó írásos vételi szándékot ? Telefonon már lenne jelentkező. Szerinte őszig kell várni az 1/4 hagyatéki miatt, és addig fizessük a rezsit. Nem tudom mire készül. Viszont úgy tűnik eddig csak ketten fizetünk az együttműködő testvéremmel. Az együttműködő testvéremmel más településen élünk, utaznunk kell intézkedéskor. Vonakodó testvérem helyben él. Nem szeretném húzni a dolgot idő-és a lehetséges pénzveszteség miatt.
Nincs akadálya annak, hogy előszerződést kössenek a vevőjelölttel, még akár foglalót is vehetnek át, ha biztosak abban, hogy Önök hárman maradnak továbbra is tulajdonos, nem fog előkerülni egy öröklési szerződés vagy egy végrendelet. A leveléből úgy tűnik, hogy ez nem lesz gond. Viszont gondot jelent a vonakodó testvér. Az ingatlan egészének eladásához mindenképpen szükség van az Ő közreműködésére, aláírására is. Ennél fogva nélküle nem javaslom az előszerződés aláírását, mert utóbb - további vonakodás esetén - nem fogják tudni teljesíteni az előszerződésbe foglalt kötelezettségüket.
A javaslatom az, hogy írásban nyilatkoztassák meg a vonakodó testvért a szándékairól. Az Ő szándéka lehet az eladás, az önök kivásárlása vagy akár a "nemcsinálnisemmit" is. Ha a nem lehet vele megállapodásra jutni, akkor tartok tőle, hogy meg kell várniuk a hagyatékátadás jogerőre emelkedését, és majd azt követően kezdeményezni a közös tulajdon megszüntetését - akár bírósági perben is.
Ön a testvérét meghatalmazás útján képviselheti, annak tartalma és formája attól függ, hogy milyen eljárásokban szeretnék helyettesíteni egymást.
Egyébként tipikus, vagy legalábbis gyakori az Önök problémája, és - tekintve, hogy többfelé "ágazhat" el - indokolt lenne jogi képviselőt bevonni a saját oldalukon.
Nikoletta 48613 számú kérdése
2018-ban, 10 év házasság után elváltam. Vidéki közös házunkban maradtam a gyerekekkel, a használat joga engem illet, de a tulajdonjog közös. A házon szocpol van. A válás folyamata alatt a férjem örökölt egy lakást a városban. Az öröklési szerződésben fel volt tüntetve az én nevem is, olyan minőségben, hogy segítek a férjemnek a hozzátartozójáról való gondoskodásban, de a lakást csak ő örökli. Ez a hozzátartozójának az elhalálozásig így is történt. Szeretném, ha a közös vidéki házunk feléről lemondana a két kiskorú gyerekünk javára, de az ingatlanon még szocpol van. Kérdésem, hogy ha nem akar lemondani a közös ingatlanunk feléről, akkor igényt tarthatok-e az öröklött lakás felére? Mit tehetek, hogy a 2 ingatlanból 1 az enyém és a gyerekeimé maradhasson?
Tisztelt Nikoletta!
A közös tulajdonú ingatlanon kérheti a tulajdonközösség megszüntetését a bíróságtól, az más kérdés, hogy akkor lehetséges, hogy a "szocpol" összegét letétbe kell helyezni új ingatlan vásárlásáig.
Az öröklött lakásra önnek tulajdoni igénye nincs, legfeljebb - ha sikerrel bizonyít - a munkája ellenértékét kérheti a volt férjétől.
Csaba 48606 számú kérdése
ingatlanunk 1000nm telken található ikerház, amelyeknek fala 3 méteren ér össze. A telek osztatlan közös tulajdon, írásbeli használati megállapodással, amelyben rajzal fel van tüntetve a telekhatár.A szomszéd egy idős bácsi, aki minden lehető esetben belénk köt. Mivel a szomszéd rendszeresen bejárkál a mi részünkre,a ház egyik oldalán elkerítettem a két telekrészt egy 150cm magas kerítéssel, amelyet a saját részemen húztunk fel. Az önkormányzatnál bejelentsét tett, ők a helyszíni szemle után kötelezni akarnak minket hogy bokrokra cseréljük a kerítést. A másik oldalon ahol autóval bejövünk szintúgy szerenék egy kis kerítést elekrtomos kapuval, mivel elegem lett hogy rendszeresen átjár hozzánk minden ürüggyel, pedig ott semmi keresni valója nincs, az ő háza utcafronton van, a miénk pedig kertfelöli.
Az önkormányzati szemle során még azt is megemlítették, hogy bármit akarunk is csinálni a saját részünkön (pl. homokozó) ahhoz kell a szomszéd beleegyezése. Viszont akkor nem értem hogy mire jó a használati megállapodás.
Jó kérdés ... Illetve a válasz attól függ, hogy mit tartalmaz a fenti problémák kapcsán a megállapodás. Egy jól megszövegezett használatmegosztási szerződés elvileg kizárná a fentiekkel kapcsolatos problémákat, ill. lehetőséget teremtene a megsértőjével szemben.
Angéla 48581 számú kérdése
Szeretnék az alábbi ügyben választ kérni.
Adott egy budapesti lakás,melynek 3 tulajdonosa van.Az ingatlan 50%-ban édesapám része, 25%-ban az enyém és 25%-ban a volt férjemé. Az ingatlanon banki jelzáloghitel van.Édesapámmal el szeretnénk adni az ingatlant, mert az értéke jóval meghaladja a banki tartozást.A bankkal már sikerült megállapodnunk hogy mekkora összeget kér, már megvan a vevőjelöltünk is azonban a volt férjem nem hajlandó az együttműködésre, úgy érzem ez egy bosszú a részéről a válás miatt.
2 rövid kérdésem lenne:
Mivel a volt férjem aláírása is kell az adás-vételi szerződés megkötéséhez - hiszen ugye a vevőjelölt az egész ingatlant szeretné megvenni - mit tudnék akkor tenni ha nem együttműködő velünk?
Ha a volt férjem mégis úgy döntene hogy aláírja, akkor ugyanúgy jár neki a 25%-os részesedése az ingatlan eladási árából akkor is ha évekig nem segített nekünk fizetni a havi törlesztőrészleteket?
Tisztelettel várom válaszaikat,előre is hálásan köszönöm!
Valószínűleg a közös tulajdon megszüntetése jöhet szóba. Ennek peren kívül már megtette a kísérletét, a jelek szerint sikertelenül. De ezt jogosult perben is követelni, ez esetben a bíróság fogja kötelezni a tulajdonostársakat az ingatlan közös értékesítésére. A per önmagában eléggé riasztóan hangozhat, de arra is van remény, hogy ennek felemlegetése, ill. az elő lépések a per irányába megváltoztatják az ex hozzáállását, mert rájön - vagy az ügyvédjétől kapott korrekt tájékoztatás ráébreszti - hogy jobban jár a közreműködéssel, mint a per felvállalásával.
A vételár 25 %-a a férjét illeti, de
abból jogosan követelik a többlet törlesztések kiegyenlítését
László 48575 számú kérdése
2002-ben elváltam,volt feleségemmel van egy közös tulajdonú házunk,gyermekeink nagykorúak,külön laknak ,és én is egy önkormányzati tulajdonú bérleményben,így a közel 200m2-es ingatlant egyedül lakja,ezért a válási jegyzőkönyvre hivatkozva,(melyben az áll hogy az ingatlant közösen adjuk el) kértem,hogy az ingatlant értékesítsük.Többször írtam levelet,üzenetet küldtem,melyben felszólítottam az együttműködésre,de nem reagál rá,ezért úgy érzem,hogy ez az ingatlan kisajátításának minősül.Szeretném tudni mi ilyen esetben a teendő.Válaszukat előre is köszönöm.Üdvözlettel: László
Az ítéletet ismerni kellene, de valószínűleg a közös tulajdon megszüntetése jöhet szóba. Ennek peren kívül már megtette a kísérletét, a jelek szerint sikertelenül. De ezt jogosult perben is követelni, ez esetben a bíróság fogja kötelezni a tulajdonostársakat az ingatlan közös értékesítésére. A per önmagában eléggé riasztóan hangozhat, de arra is van remény, hogy ennek felemlegetése, ill. az elő lépések a per irányába megváltoztatják az ex hozzáállását, mert rájön - vagy az ügyvédjétől kapott korrekt tájékoztatás ráébreszti - hogy jobban jár a közreműködéssel, mint a per felvállalásával.
Katalin 48573 számú kérdése
Tisztelt Ügyvéd Asszony/Ügyvéd Úr!
Kérem szíves segítségüket az alábbiakban:
-Édesapám után örököltem egy 73 négyzetméteres lakás 50%-át, a másik 50%-ot a lakásban jelenleg is lakó felesége, aki nem az édesanyám.
A hölgynek van egy lánya Amerikában és egy fia Szentendrén.
Kiváló a kapcsolatom a hölggyel, többet foglalkozom Vele, mint a saját gyerekei, azonban van egy kis probléma: 7 évvel
Édesapám halála után szeretnék hozzájutni az örökségemhez.
Kérem szíves válaszukat, hogy milyen lehetőségeim vannak.
Köszönöm, tisztelettel: Katalin
A közös tulajdon megszüntetését bármelyik tulajdonostárs bármikor - szűk kivételek mellett - kérheti, és akár bírósági úton is érvényesítheti. Tekintve az Önök jó viszonyára nyilvánvalóan a peren kívüli megoldás irányába kellene elmozdulni. Ez pedig annyit jelent, hogy a tulajdonostárs kivásárolja Önt (megváltja az Ön tulajdoni hányadát) vagy - ha a finanszírozás vagy más akadályt jelent - közösen értékesítik az ingatlant és a tulajdoni arányoknak megfelelően megosztják a befolyó vételárat.
Előbbit egy ügyvéd által készített és ellenjegyzett szerződésbe kell foglalni, utóbbihoz pedig a megfelelő vevőt kell megtalálni, és majd az Ő ügyvédje fogja elkészíteni az adásvételi szerződést.
András 48562 számú kérdése
Az ingatlan a II/ A kerületben van, 10/16 tulajdonrészem van (ez egy földszinti lakás, és a padlástér, + garázs , kert, közös területek).
Az emelet 4/16 a volt feleségem tulajdona, és a két gyerek 1/16 + 1/16 tulajdonos.
Az emeleten 2/16 haszonélvezeti jogom van, ami a vagyonátadási szerződésben a volt feleség 6/16 tulajdonára lett bejegyezve, majd ő ajándékozott 2x1/16 tulajdonrészt megállapodás szerint a két gyereknek .
Kiderült hogy az én 2/16 tulajdonrész haszonélvezetemet "egyidejű ragsorban" jegyezték be a feleség által is létrehozott haszonélvezettel ugyanúgy a két gyerek tulajdonára.
Milyen jogaim vannak? terület arányosan itt 1/16 tulajdonrész az 12 m2, ami egy kis szobának felel meg (így elvileg a két kisszobára lehetne megállapodás szerint használati jogom a haszonélvezet alapján), és mivel két kis szoba van, tehát logikus lenne hogy az egyidejűség miatt legalább az egyik kisszobát használhassam időszakosan (vidéken tartózkodom) (a földszintet bérbe szeretném adni).
A bíróságtól kell e kérnem perben hogy jelölje ki nekem a területet, hiszen így nincs kijelölt konkrét területem, vagy megegyezhetünk, de ha nem egyezik bele a másik fél akkor gondolom csak a bíróság dönthet.
A másik kérdés hogy az emeleti lakással kapcsolatban a tulajdonnal kapcsolatos tulajdonosi hozzájárulást igénylő kérdésekben igényelhetek e ikervízmérőt én egyedül, mert folyamatosan elszámolási viták vannak, így az emelet külön órával működhetne.
Beléphetek e a lakásba jogszerűen? tehát kaphatok e kulcsot, stb.
Ezen a fórumon ennyi információ alapján nem fogok tudni válaszolni. A tulajdoni lap és a bíróság ítéletet minimálisan szükséges lenne ahhoz, hogy egyáltalán a jelenlegi helyzetet felmérjem, ill. hogy a kérdéseire válaszolni tudjak.
Tamás 48544 számú kérdése
Segítségüket szeretném kérni az alábbi ügyben!Édesanyám és nagymamám Budapesten élnek egy olyan ingatlanon ahol egy telken 2 családi ház található.Édesanyámnak van 3 féltestvére az apukájától.Ők nem látogatják az ingatlanokat,azokba egy fillért nem költöttek.Az ingatlan megosztása a következő.50% édesanyámé (mamám után) és 50% édesanyámé és a 3 féltestvéré (nagypapám után).Az ingatlanok eléggé romosak egy értékbecslő azt mondta kb 25 millió forint a mostani ára.Nagymamám azóta idősek otthonába költözött, azóta én lakom az ő házában.Szeretném felújítani az egész ingatlant. Megváltanám a 3 testvért az örökségét,de ők hallani sem akarnak most erről,nyílván arra várnak hogy majd később ha el kell adni több lesz az örökségük.Nyílván ha felújítom akkor sokkal többe fog kerülni az ingatlan,viszont akkor én ki dobok egy halom pénzt az ablakon,ezt nem szeretném,de az ingatlant muszály felújítanom.Tehetek az ügyben valamit,hogy a mostani állapotában rögzítve legyen az ára és csak ez alapján kapjanak majd örökséget.A felújításba fektetett pénzt szeretném vissza kapni majd,de ha később hajlandóak lennének beleegyezni,hogy megváltsam az örökségüket akkor sem szeretnék duplán fizetni,hisz egyszer kifizetem a felújítást és még a megemelt örökségüket is én fizetném ki.Természetesen ha felújitom akkor inkább megváltanám az örökségüket.Válaszukat köszönöm!Üdvözlettel
Egyrészt a közös tulajdon megszüntetését most is ki lehet kényszeríteni bírósági úton. Ennek részleteiről, lehetőségeiről, költségeiről érdemes lehet egy konzultációt folytatni.
Másrészt fényképek, videofelvétel vagy akár egy szakértői felmérés és értékmeghatározás megállapíthatja az ingatlan jelenlegi értékét, állapotát, amivel a jövőben is lehet igazolni az Ön ráfordításait és az ennek megfelelően felmerülő többletigényét.
Ferenc 48506 számú kérdése
Az iránt szeretnék érdeklődni, hogy 2004-ben a volt feleségemmel lakást vásároltuk 1/2-1/2 tulajdon joggal 2013-ban el váltunk akkor ő nem akarta fizetni a lakás törlesztő ezért a bíróság ki mondta hogy a kizárólagos használati jog az enyém, most szeretném ki fizetni a fent maradt hitelt és el adni a házat, de nem tudom, hogy igényt tarthat e fele házra?
Tisztelettel :Ferenc
Nem ismerjük az ítéletet, ami feljogosította Önt a kizárólagos lakáshasználatra. Ha ez annak fejében történt, hogy Ön fizeti a törlesztő részleteket, azaz annak ellenében használhatja az egész lakást a tulajdoni illetősége alapján Önt megillető fele helyett, akkor a többlettörlesztés alapján nincs követelése a tulajdonostársával szemben. A kizárólagos lakáshasználat okán a volt felesége a fele illetőségét nem vesztette el, így az eladáshoz az ő hozzájárulása, akarata is kell, és a vételár fele is őt illeti meg. A fentiek alapján az ítéletben foglalataktól függően az Ön által fizetett törlesztésnek az arányos részére adott esetben igényt tarthat.